b'\n_START_ARTICLE_\nPigmaliono efektas\n_START_PARAGRAPH_\nPigmaliono efektas - taip socialin\xc4\x97je psichologijoje vadinama nuostatos \xc4\xaftaka socialiniam suvokimui. Nuostatos turi \xc4\xaftakos tiek suvokimo selektyvumui, tiek vertinimo pob\xc5\xabd\xc5\xbeiui. Pigmaliono efektu vadinama i\xc5\xa1sipildanti prana\xc5\xa1yst\xc4\x97 arba tiksliau tai, jog ka\xc5\xbekas \xc4\xafvyksta, ko buvo tikimasi. Fakt\xc4\x85, kad nuostatos tur\xc4\x97jo \xc4\xaftakos suvokimui \xc5\xbemogus gali ir nuneigti, jo ne\xc4\xafsis\xc4\x85moninti. Pigmaliono efektas b\xc5\xabtent t\xc4\x85 ir \xc4\xafrodo._NEWLINE_Robert Rosenthal ir Lenore Jacobson jo esm\xc4\x99 pagrind\xc4\x97 tyrimu, 1968 metais. Lankydamiesi pradin\xc4\x97se mokyklose jie pasakydavo mokytojams, kad, test\xc5\xb3 duomenimis, tam tikri mokiniai yra potencial\xc5\xabs pirm\xc5\xabnai. Fakti\xc5\xa1kai joki\xc5\xb3 intelekto ar kitoki\xc5\xb3 test\xc5\xb3 su mokiniais nebuvo atlikta, o mokini\xc5\xb3 pavard\xc4\x97s buvo pasirinktos atsitiktinai. Bet mokytojams nenujau\xc4\x8diant eksperimentuotojai suk\xc5\xabr\xc4\x97 palanki\xc4\x85 j\xc5\xb3 nuostat\xc4\x85 kai kuri\xc5\xb3 mokini\xc5\xb3 at\xc5\xbevilgiu. Pas\xc4\x85moningai mokytojai i\xc5\xa1 \xe2\x80\x9epa\xc5\xbeym\xc4\x97t\xc5\xb3\xe2\x80\x9c mokini\xc5\xb3 daugiau tik\xc4\x97josi, labiau juos spaud\xc4\x97 ir daugiau su jais dirbo. Rezultatas buvo toks, kokio ir tik\xc4\x97tasi. Eksperimentuotojams atvykus po met\xc5\xb3, \xe2\x80\x9epa\xc5\xbeym\xc4\x97t\xc5\xb3j\xc5\xb3\xe2\x80\x9c vaik\xc5\xb3 pa\xc5\xbeangumas statisti\xc5\xa1kai reik\xc5\xa1mingai skyr\xc4\x97si nuo kit\xc5\xb3 vaik\xc5\xb3 pa\xc5\xbeangumo. Tai ir yra Pigmaliono efekto esm\xc4\x97._NEWLINE_Ta\xc4\x8diau \xc5\xa1is efektas turi ir kit\xc4\x85, bjauri\xc4\x85j\xc4\x85 pus\xc4\x99. Priskiriant \xc5\xbemogui neigiamas savybes ir viltis, ilgainiui jis ima taip elgtis, kad tas viltis pateisint\xc5\xb3. Kritinis periodas yra tas, kai \xc5\xbemogus sutinka ir priima jam priskiriamas savybes.'